Dôvodová správa

Všeobecná časť

	Cieľom navrhovanej právnej úpravy je, aby na trh boli uvádzané len objektívne posúdené biocídne výrobky s maximálnou účinnosťou a minimálnymi rizikami pre ľudí, zvieratá a životné prostredie.

	Biocídne výrobky sú podľa smernice Európskeho parlamentu a Rady 98/8/ES zo dňa 16. februára 1998 novo definovanou skupinou chemických a biologických výrobkov. Ich používanie je nevyhnutné k ničeniu, regulácii výskytu alebo odpudzovaniu škodlivých živých organizmov, ktoré môžu ohrozovať zdravie ľudí, zvierat, alebo poškodzovať prírodné a vyrábané produkty. Pre uvádzanie biocídnych výrobkov a ich účinných látok na trh je preto nevyhnutné stanoviť prísne podmienky.

	Nariadenie Európskej komisie (ES) č. 2032/2003 dňom nadobudnutia platnosti Zmluvy o pristúpení Slovenskej republiky do Európskej únii sa stalo primárnym právnym aktom, ktorý má prednosť pred zákonmi Slovenskej republiky. 

	Návrh zákona nebude mať dopad na verejné financie, a to na štátny rozpočet v roku 2005 – 2006 a nie je zatiaľ výhľad, že by mal dopad na štátny rozpočet v rokoch 2007 a 2008.

	Návrh zákona nebude mať dopad na rozpočty obcí a vyšších územných celkov.

	Návrh zákona bude mať pozitívny dopad na životné prostredie, čo je v súlade s prioritami a cieľmi štátnej environmentálnej politiky a je v súlade so zákonom Národnej rady Slovenskej republiky č. 127/1994 Z. z. o posudzovaní vplyvov na životné prostredie v znení neskorších predpisov. 

Pozitívom predkladaného návrhu zákona je ďalej skutočnosť, že Centrum pre chemické látky a prípravky, ako národný orgán v oblasti biocídnych látok a výrobkov je zaradené do Európskeho nadnárodného odborného orgánu s odporúčajúcou kompetenciou na zaradenie  biocídnych účinných látok do Európskych zoznamov biocídnych účinných látok v súlade s nariadeniami Komisie 1896/2000, 2032/2003, 1048/2005.

Návrh zákona je v súlade s Ústavou Slovenskej republiky a medzinárodnými zmluvami a záväzkami, ktorými je Slovenská republika viazaná.	

                                               Doložka ZLUČITEĽNOSTI
právneho predpisu
s právom Európskych spoločenstiev a s právom Európskej únie
 
1.	Navrhovateľ právneho predpisu: vláda Slovenskej republiky

2.	Názov návrhu právneho predpisu: Návrh zákona, ktorým sa mení a dopĺňa zákon 
č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení zákona č. 434/2004 Z. z. a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov 

3.	Záväzky Slovenskej republiky vo vzťahu k Európskym spoločenstvám a Európskej únii:
a Zo Zmluvy o pristúpení Slovenskej republiky k Európskej únii nevyplývajú žiadne   záväzky
b) Zo Zmluvy o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia

4.	Problematika návrhu právneho predpisu:  
           a) je upravená v práve Európskych spoločenstiev
            
v primárnom práve:
Hlava I Voľný pohyb tovaru, Hlava XIX Životné prostredie a Hlava XIII Zdravotníctvo  Zmluvy o založení Európskych spoločenstiev v znení Zmluvy z Nice

            v sekundárnom práve:
Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh

Nariadenie Komisie (ES) č. 1896/2000 zo 7. septembra 2000 o prvej etape programu 
uvedeného v článku 16 (2) smernice Európskeho parlamentu a Rady 98/8/ES o uvádzaní biocídnych výrobkov na trh 

Nariadenie Komisie (ES) č. 2032/2003 zo 4. novembra 2003 o druhej fáze 10-ročného pracovného programu uvedeného v článku 16. ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh a ktorým sa mení a dopĺňa nariadenie (ES) č. 1896/2000

Nariadenie Komisie (ES) č. 1048/2005 z 13. júna 2005, ktorým sa mení a dopĺňa nariadenie Komisie (ES) č. 2032/2003 zo 4. novembra 2003 o druhej fáze 10-ročného pracovného programu uvedeného v článku 16. ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh

d) nie je upravená v práve Európskej únie
 
5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6.	Gestor (spolupracujúce rezorty): Ministerstvo hospodárstva Slovenskej republiky 

7.	Účasť expertov pri príprave návrhu právneho predpisu a ich stanovisko k zlučiteľnosti návrhu s právom Európskych spoločenstiev a s právom Európskej únie:   
Bez účasti expertov

Osobitná časť

K bodu 1
Legislatívno-technická úprava, ktorá súvisí s doplnením prílohy č. 2 a zmenou označenia doterajšej prílohy.

K bodu 2
Pôvodná definícia uvedená v § 2 písm. e) a f) zákona nie je v súlade s čl. 2 ods. 1 písm. e) a c) smernice 98/8/ES, preto je potrebné ju zosúladiť.

K bodu 3
Navrhuje sa, aby zoznamy, ktoré upravuje ustanovenie § 3 ods. 5 zákona vydávala vláda SR nariadením podľa čl. 120 ods. 1 Ústavy SR.

K bodu 4
Pôvodné znenie uvádzané v zákone nie je v súlade s čl. 8 ods. 3 písm. ii) (2.2) smernice 98/8/ES podľa ktorej sa požaduje úplné zloženie biocídneho výrobku, preto sa navrhuje nové znenie § 4, ktoré zodpovedá smernici.

K bodu 5
Úpravou textu § 4 bolo potrebné vypustiť poznámku pod čiarou k odkazu 13), nakoľko žiadatelia o autorizáciu biocídneho výrobku alebo žiadatelia o registráciu biocídneho výrobku, ktorí sú nie občanmi Slovenskej republiky alebo podnikateľskú činnosť nevykonávajú na území Slovenskej republiky nemôžu byť podriadení slovenskému právnemu predpisu o pobyte a o hlásení pobytu. Preto sa poznámka pod čiarou k odkazu 13) (zákon č. 48/2002 Z. z., zákon č. 253/1998 Z. z. a Obchodný zákonník vypustili).

K bodom  6, 7, 12, 23, 25 až 27 a 31
Ide o legislatívno-technickú úpravu, ktorá zjednoduší a sprehľadní text ustanovení.

K bodu 8
Pôvodné znenie zákona nie je v súlade s čl. 14 ods. 1 smernice 98/8/ES, a preto je potrebné dať ho do súladu s uvedeným článkom smernice.

K bodu 9
Ide o transpozíciu článku 15 ods. 2 smernice 98/8/ES, ktorý sa týka dočasného povolenia uvedenia biocídnych výrobkov na trh a nie účinných látok. Smernica týmto ustanovením umožňuje, aby mohli byť na trh dočasne uvedené aj také biocídne výrobky, ktoré obsahujú účinné látky, ktoré neboli na trhu členských krajín pred 14. májom 2000 a nie sú zaradené do procesu hodnotenia podľa článku 16 ods. 2 smernice. Tieto látky neboli následne zaradené do zoznamov uvedených v nariadení Komisie (ES) č. 2032/2003. 

K bodu 10
Pokiaľ Európska komisia nezaradí účinnú látku, ktorá je obsiahnutá v biocídnom výrobku do jedného zo zoznamov podľa zákona, nie je možné dopredu určiť, či daný výrobok bude možné registrovať alebo autorizovať, preto bolo potrebné vykonať vecnú úpravu znenia § 8 ods. 2.

K bodu 11
§ 8 sa vzťahuje na uvedenie biocídnych výrobkov na trh, ktoré obsahujú účinné látky, ktoré nie sú uvedené v zoznamoch vytvorených podľa nariadenia Komisie (ES) č. 2032/2003, pričom v úprave § 8 ods. 3 ide o transpozíciu čl. 15 ods. 2 smernice 98/8/ES a centrum na základe tejto legislatívnej úpravy samotnú účinnú látku samo o sebe nemôže registrovať, ani autorizovať. 

K bodu 13
Ide o transpozíciu čl. 15 ods. 2 smernice 98/8/ES, ktorý sa týka dočasného povolenia na uvedenie biocídnych výrobkov podľa § 8 ods. 1 na trh a nie účinných látok. Povoľuje sa uvedenie na trh samotného biocídneho výrobku.
Pôvodné znenia nie sú v súlade s čl. 4 ods. 2 písm. b) smernice 98/8/ES, podľa ktorej sa zahŕňa aj neprípustnú toleranciu.

K bodu 14
Legislatívno-technická úprava, ktorá súvisí s doplnením prílohy č. 2 a zmenou označenia doterajšej prílohy.

K bodu 15
Ide o zjednodušenie a sprehľadnenie textu ustanovenia § 11 ods. 2. 

K bodu 16
Pôvodné znenie pôvodného § 12 ods. 3 ide nad rámec čl. 11 ods. 10 smernice 98/8/ES.

K bodu 17
Navrhuje sa vypustenie § 12 ods. 6, ktoré má iba deklaratórny charakater. Zoznamy sú upravené v novom znení § 3 ods. 5. V nadväznosti na vypustenie odseku 6 sa navrhuje aj vypustenie odseku 7.

K bodom 18 až 22 a 24
V § 13 sa mení nadpis. Centrum pre chemické látky a prípravky nemôže rozhodnúť o zaradení alebo nezaradení účinných látok do zoznamov. Túto právomoc má Európska komisia, ktorá príslušné zoznamy bude dopĺňať po doručení hodnotení a odporúčaní od jednotlivých členských štátov a po posúdení a odporúčaní Stálym výborom pre biocídy podľa čl. 28 ods. 1 smernice č. 98/8/ES.

K bodom 28 a 29
Po 1. januári 2004 môžu byť na trhu v Slovenskej republike legálne uvedené iba tie biocídne výrobky, ktoré boli v rámci prechodných ustanovení § 33 ods. 1 a 2 zákona oznámené a posúdené centrom. Každý výrobok má na základe oznámenia pridelené číslo, ktoré je súčasťou elektronického registra biocídnych výrobkov. Zákon však v súčasnosti neukladá povinnosť podnikateľom uvádzať toto číslo na etikete výrobku alebo obale výrobku na výrobku, čo značne sťažuje výkon kontroly nad dodržiavaním zákona orgánu vykonávajúcemu kontrolu podľa § 28 zákona. Povinnosť výkonu kontroly nad dodržiavaním zákona a podávaním správ Európskej komisii ukladá členským štátom čl. 24 smernice č. 98/8/ES.

K bodu 30
Návrh nadväzuje na návrh v § 3 ods. 5, aby zoznamy vydávala vláda SR nariadením.

K bodu 32
Po 1. máji 2004 sa centrum zúčastňuje na hodnotení účinných látok v rámci pracovného programu Európskej komisie podľa smernice 98/8/ES. Členský štát zastúpený Centrom ako spravodajca zabezpečuje hodnotenie účinných látok a súčasne spolupracuje pri hodnotení účinných látok s navrhovateľom. Centrum sa zúčastňuje zasadnutí stáleho výboru  pre biocídne výrobky a jeho zastúpenie vo výbore je nezastupiteľné. 

K bodu 33
Vložením nového § 34 s nadpisom „Záverečné ustanovenie“ je potrebné zmeniť aj nadpis piatej časti zákona.

K bodu 34
Legislatívno-technická úprava, ktorá súvisí s doplnením prílohy č. 2 a zmenou označenia doterajšej prílohy.

K bodu 35
Vkladá sa nové ustanovenie § 34, prostredníctvom ktorého sa do právneho poriadku Slovenskej republiky preberajú právne akty Európskych spoločenstiev a Európskej únie, uvedené v prílohe č. 2.

K bodu 36
V čase prijatia zákona č. 217/2003 Z. z. Slovenská republika nebola členským štátom Európskej únie. Po 1. máji 2004 je potrebné upraviť pojmológiu návrhu zákona a týmto všeobecným ustanovením sa upravujú pojmy v § 7, 9, 10 zákona.

K bodu 37
V prílohe č. 2 je uvedená smernica 98/8/ES, ktorá sa preberá do právneho poriadku Slovenskej republiky.

K Čl. II
Navrhuje sa úprava správneho poplatku za hodnotenie účinnej látky na účel jej zaradenia do zoznamov.

K Čl. III
Návrh zákona, ktorým sa mení a dopĺňa zákon č. 217/2003 Z. z. nadobudne účinnosť 1. januára 2006.